Tatjana Mihhailova-Saar

Tanja Mihhailova-Saar (esinejanimi Tanja; sündinud 19. juunil 1983 Kaliningradis, Vene NFSV-s (praegune Venemaa)) on Eesti poplaulja ja näitleja.

Ta esindas Eestit 2014. aasta Eurovisiooni lauluvõistlusel enda kirjutatud looga "Amazing".

Elukäik 
Tanja Mihhailova on sündinud Venemaal Kaliningradis, kuid kui ta oli kahekuune, kolis pere Eestisse, ta on üles kasvanud Kohtla-Järvel. Laulma hakkas ta varases eas. Ta on osalenud lauluvõistlustel ja festivalidel Eestis, Ukrainas ja Venemaal. Ta võitis 1998. aastal Lätis Jurmalas peetud võistluse "Utrennaja zvezda" ja osales 2002. aastal Baltimaade lauluvõistlusel "Fizz superstar 2002".

Tanja Mihhailova soovis minna õppima muusikakooli, kuid teda ei võetud vastu. Seetõttu astus ta Viljandi Kultuuriakadeemiasse ja lõpetas seal tantsu eriala. Viljandi Kultuuriakadeemias õppis ta selgeks ka eesti keele. Vaatamata muusikakoolist saadud hinnangule, et tal puudub muusikaline kuulmine, on ta lauljana osalenud laulufestivalidel ja konkurssidel ning andnud välja mitu albumit. Lauljatee alguses väljendas Mihhailova arvamust, et Eesti muusikamaastikul ei ole venelasena võimalik läbi lüüa, kuid hiljem on meelt muutnud. Selleks, et Eestis ükskõik mis alal edu saavutada, on tema arvates siiski vaja eesti keelt osata.

Loominguline tegevus

Mihhailova-Saar on kuulunud mitmesse ansamblisse, astunud üles solistina ning osalenud muusikalides, telesaadetes ja muudes meelelahutusprojektides.

Nightlight Duo 
Koostöös laulja Ly Lumiste ja produtsent Gunnar Lohoga moodustas Mihhailova 2001. aastal tüdrukutebändi Nightlight Duo. Bänd andis välja kaks albumit "Jäljed liival" (2001) ja "La Fiesta del sol" (2002). "Jäljed liival" võitis auhinna kategoorias "Aasta uustulnuk 2002".

Eurolaul 
Bänd osales kahel korral Eurovisiooni lauluvõistluse Eesti eelvoorus Eurolaul. Aastal 2002 tuli bänd teiseks lauluga "Another Country Song" ja aastal 2003 neljandaks lauguga "I Can B the 1". Nightlight Duo lõpetas tegevuse 2004. aastal, kuna Ly Lumiste jäi lapseootele.

JZ Belle 

Koostöös produtsendi ja helilooja Timo Vendtiga lõi Mihhailova 2005. aastal bändi JZ Belle. Esimene album kandis bändiga sama nime ja sisaldas 1970ndate klassikaliste tantsupalade kavereid. JZ Belle teine album "Teemant" sisaldas Timo Vendti, Mihkel Mattiseni ja Tanja Mihhailova enda kirjutatud eestikeelseid originaallugusid. Album ilmus 2006. aastal.

The Swingers 
-

Soolokarjäär 
Mihhailova sooloalbum "Gemini" ilmus 12. novembril 2012. Albumi nimi tuleb Mihhailova sodiaagimärgist – kaksikud. Enamik laule plaadil on ingliskeelsed, ainult koos Mikk Saarega esitatav duett "Sind ootan ikka veel" on eesti keeles.

Teater ja televisioon 
Tanja mängis 2006. aastal peaosa muusikalis "Fame" ja tegi kaasa Georg Otsa elust rääkivas mängufilmis "Georg", mängides kõrvalosas baleriini.

Mihhailova kehastas TV3 telesarjas "Kodu keset linna" aastatel 2008–2009 ettekandja Larat.

2010. aastal võistles ta koos Margus Hansoniga TV3 meelelahutussarjas "Laulud tähtedega". Nad jõudsid finaali ning tulid Artur Talviku ja Lenna Kuurmaa järel teiseks. 2011. aastal osales Tanja TV3 saates "Laulupealinn", kus jäi Ott Leplandi järel samuti teiseks. Saates esindas ta Kohtla-Järvet, kus ta lapsepõlves üles kasvas.

Mihhailova mängis peaosalist Sally Bowlesi Vanemuise suurel laval muusikalis "Cabaret".

Ta tegi külalisesinejana kaasa Pärnus Endla teatris etendunud kantrimuusikalis "Viimane kauboi".

2013. aasta kevadel osales Mihhailova TV3 telesaates "Su nägu kõlab tuttavalt" ja jõudis finaalis kolmandale kohale. Lisaks sellele sai parima liikumise eripreemia Pinki kehastamise eest. 2014. aastast on ta saate "Su nägu kõlab tuttavalt" üks kohtunikke.

Diskograafia

Elulooraamat 

 Tanja Mihhailova-Saar, Jaana Maling. "Tanja. Milles on süüdi taburet?". Pilgrim, 2020 – kaasautor

Isiklikku 
Tanja Mihhailova abikaasa on laulja Mikk Saar. Nende kooselu sai alguse 2007. aastal ja nad abiellusid 2016. aastal. Pidulik tseremoonia toimus Itaalias Toscanas Podere Finerri villas. Paaril on ühine korter Tallinnas Nõmmel. 16. veebruaril 2018 sündis poeg Teodor Saar.   Abikaasad on soetanud Hiiumaale maad ning õpivad Luua Metsanduskoolis, kus Tanja Mihhailova-Saar õpib alates 2020. aasta sügisest maastikuehitust.

Tanja Mihhailova foto oli Playboy Eesti väljaande 2007. aasta detsembrinumbri esikaanel.

Ta on Toidupanga patroon.

Viited

Välislingid 

 
Tanja koduleht
 Tanja Mihhailova karjäär veebiportaalis Allstarz (eesti keeles)
 Mari Aigro. Tanja Mihhailova mõtleb eesti, aga arvutab vene keeles Linnaleht (Vanemuise kodulehel), 12. detsember 2009

Eesti lauljad
Eesti näitlejad
Eesti tantsijad
Eesti esindajad Eurovisiooni lauluvõistlusel
Viljandi Kultuuriakadeemia vilistlased
Sündinud 1983